Mixel Garikoitz

San Mixel Garikoitz (Ibarre, 1797ko apirilaren 15a— L'Estela-Bètharram, 1863ko maiatzaren 14) Kanboko apaiza eta euskal santua izan zen. “Societas Sacratissimi Cordis Jesu Betharram” ordena sortu zuen (euskaraz: Betharramgo Jesusen Bihotzeko Apaizen Elkartea edo ezagunago Baionako Apaizak).

Laborarien familia batean jaioa, 1823ko abenduaren 20an Baionan apaiz ordenatu zuten. Bere lehen misioa Kanboko elizan egin bazuen ere, hiru urte geroago Bètharramgo seminariora igorri zuten, non zuzendaria izan zen. Seminarioa Baionara eraman zuten eta Garikoitzek Bètharramen bere ordena sortu zuen bost apaizekin batera: aita Fondeville, aita Guimon, aita Perguilhen, aita Larrouy eta aita Chirou. 

Ordenak misioei eta hezkuntzari ekin zien: Gaskonia, Ipar Euskal Herria eta Bearnon zehar misiolariak bidali zituen; eta Maulen, Orthezen, Oloroe-Donamarian eta L'Estela-Bètharramen (azken hirurak Bearnon, Okzitania) zenbait eskola eraiki zituen.

Aita Garikoitz 1923ko martxoaren 15 dohatsu bihurtu zen eta 1947ko uztailaren 6an Pio XI.ak aldarera goratu zuen. Bere jaia maiatzaren 14an ospatzen da.

Bibliografia 
 Jean-Baptiste Etxeberrik Michel Garikoitz sainduaren bizia eta bertuteak liburua idatzi zuen.
 Junes Casenavek 1994an, Donaixti-Ibarren, San Mixel garikoitz pastorala plazaratu zuen.

Ikus, gainera 
 Augusto Etxekopar

Kanpo estekak 

  Webgune ofiziala
  Biografia

Donaixtiar-ibartarrak
Euskal Herriko santuak
Nafarroa Behereko apaizak
Pio XI.ak dohatsu izendatutakoak
Pio XII.ak kanonizatutakoak